Wen: Comrades-wenner ontwerp Monopoly-bordspelDie Comrades-Monopoly-bordspel is ter viering van die Comrades-marathon se eeufeesjaar ontwerp. (Foto: Verskaf) Om die Comrades-marathon te hardloop en dalk nog te wen is nou binne enige atleet, of self rusbankdeelnemer, se bereik met ŉ spesiale Monopoly-eeufeesweergawe wat onlangs bekendgestel is. Vanjaar is die 100ste bestaansjaar van die Comrades-marathon, ook die wêreld se grootste en oudste ultramarathon. Daarom is die bekendstelling van die Comrades Marathon Eeufees Monopoly-bord net betyds om die eeufeesjaar van dié alombekende wedloop te vier. Die ontwikkel van ŉ Comrades-Monopoly-bordspel is te danke aan Leon Swanepoel, uitvoerende direkteur van Sportsvendo HUB en tweemalige goue-medaljewenner in die Comrades, wat die geleentheid raakgesien het. Swanepoel het ŉ paar jaar gelede opgemerk dat Monopoly sy gewilde bordspeletjie saam met ander bestaande handelsmerke en interessante geleenthede begin vervaardig het. “Dit het my opgeval dat die Comrades-marathon die perfekte tema vir ŉ Monopoly-bordspel kan wees,” sê hy. “Die moontlikheid het dadelik my belangstelling geprikkel en net daar het ek ŉ versamelaar van Monopoly-bordspeletjies geword.” Daar is meer as 1 000 verskillende soorte van dié gewilde eiendomhandelbordspeletjie wat temas soos flieks, kunstenaars, geskiedenis, kleinhandelaars en sterk handelsmerke oor die algemeen insluit. Swanepoel besit self bykans 200 verskillende borde. Die ontwikkel van ŉ Comrades-Monopoly-bordspel is te danke aan Leon Swanepoel, uitvoerende direkteur van Sportsvendo HUB en tweemalige goue-medaljewenner in die Comrades. (Foto: Verdkaf) “Nadat ek met navorsing begin het, het ek agtergekom dat die Comrades-marathon en die Monopoly-bordspel bekende landmerke insluit. Ek het ook besef dat geen stadsmarathon of padhardloopwedloop al ooit vir ŉ Monopoly-tema gebruik is nie,” verduidelik Swanepoel. Tydens ŉ vergadering met die Monopoly-span in Londen het Sportsvendo die regte bekom en vandaar is die bordspel in Suid-Afrika ontwerp. “Monopoly is baie streng met hul riglyne en jy kan ook nie sommer net enige ding verander nie. In ons geval het die skuiwers en die “gaan tronk toe”-blokkie dieselfde gebly.” Die Comrades Marathon Eeufees Monopoly-bord is ontwerp ooreenkomstig die tradisionele Monopoly-bord waar die eiendomme begin met minder duur en eindig met peperduur. Swanepoel meen dat dié bordspel veral spesiaal sal wees vir Comrades-atlete. “Vir almal wat al aan die wedloop deelgeneem het, sal hierdie bord sekerlik ŉ paar herinneringe wakker maak. Maar eintlik kan enigiemand, selfs diegene wat nooit aan die marathon deelgeneem het nie, dit op ŉ manier ervaar.” Die Comrades-marathon se rigting wissel elke jaar tussen Durban en Pietermaritzburg en dit sou vanjaar ŉ “afwaartse” wedloop gewees het wat in Pietermaritzburg begin en in Durban eindig. Ongelukkig het die Covid-19-pandemie die 2021-wedloop in sy spore gestuit. Monopoly-bordspeletjieliefhebbers en Comrades Marathon-entoesiaste kan uitsien na die volgende op die bordspeletjie: Die Comrades Marathon Eeufees Monopoly-bord. (Foto: Verskaf) Sportsvendo het ook die gewilde Colour Run-reeks en suksesvolle Warner Bros. Justice League Virtual Run-reeks aangebied. Meer as 1 000 sportbyeenkomste is reeds deur Sportsvendo georganiseer met sommige byeenkomste wat ook in verskeie vorige jare finaliste van die Sportbedryftoekennings was. Besoek die Comrades Marathon Eeufees Monopoly-bord se webwerf om meer oor die speletjie te wete te kom. Drie lesers staan die kans om elk ŉ Comrades Marathon Eeufees Monopoly-bord te wen. Al wat jy moet doen, is om jou besonderhede in die kompetisievorm onderaan hierdie artikel in te vul. Die sluitingsdatum vir die kompetisie is 2 Desember om 23:45. Die kompetisie het gesluit.